text: 70 anys del Museu Frederic Marès
  Moltes activitats i un nou servei educatiu
  El Museu Frederic Marès celebra el seu 70è aniversari amb activitats per impulsar la recerca i el coneixement de la figura de l'escultor i col·leccionista. Coincidint amb l'efemèride, el centre també ha impulsat un nou servei educatiu acompanyat per una renovació de l'oferta d'activitats
  El 25 de novembre de 1948 va obrir al cor de Ciutat Vella el Museu Frederic Marès. Aquest 2018 es compleixen 70 anys d'aquella data, alhora que se celebra el 125è aniversari del naixement de Frederic Marès (Portbou, 1893 – Barcelona, 1991). Per commemorar les dues efemèrides, el museu ha programat diferents activitats, que s'iniciaran amb l'exposició de l'escultura en bronze de Frederic Marès, Nu (Plenitud, Primavera) al Pati del Museu. També es realitzarà la visita La Barcelona de Frederic Marès, on es podrà veure algunes de les escultures públiques de Marès, així com racons de la ciutat relacionats amb l'artista.
  Al 2019 s'han programat 5 concerts relacionats majoritàriament amb l'obra escultòrica de Frederic Marès, dins del cicle Musicant el Museu Frederic Marès. La vessant popular d'aquest aniversari es materialitzarà amb la celebració matinal de La Festa de la Primavera "70 anys de Museu Frederic Marés" a finals de març. L'acte de cloenda de la celebració consistirà en una taula rodona sobre la figura del col·leccionista en la que participaran personalitats vinculades majoritàriament al món de l'art i el col·leccionisme.
  Pel que fa al públic escolar, s'ofereixen tres activitats per al proper curs 2018-19 dirigides a alumnes a partir de segon cicle de Primària i, molt especialment, a alumnes de Secundària, concebudes per estimular l'aprenentatge actiu i participatiu del grup classe.En relació amb el públic general, la proposta d'activitats inclou des de les visites comentades per a grups més convencionals a les seccions del Museu (l'Escultura i el Gabinet del col·leccionista) fins a les mirades més transversals de les col·leccions, a partir de la literatura, el col·leccionisme o l'estètica, tot potenciant la faceta d'escultura pública de Frederic Marès.